**Psalm**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Bate-a-nviere toaca sus la schitul

Cu porţi de lemn, când îngerii-n altar

Coboară să aducă prea sfinţitul

Cuvânt zidit şi dătător de har.

În catedrale clopotele stinse

De-atâta timp ne cheamă să pornim

Spre ctitorii cu lumânări aprinse,

Lumină din Lumină să primim.

Bat, oare, azi şi inimile noastre,

Ferestrele şi le-au deschis spre cer

Să intre-n ele iarăşi veşnicia

Ce ne-a promis-o Blândul Mesager?

- Coboară-n suflete lumina sfântă

Și pe pământ se-nfăptuiesc minuni,

Un cor de îngeri freamătă și cântă

Venirea lui Iisus. Procesiuni

Urcă spre schitul unde bate toaca

Urmând îndemnul sfânt, iar pe cărări

Sub pașii lor se schimbă promoroaca

În flori de mai. E-o zi cu derogări,

În inimi parcă se topește ceara

Din lumânarea vieții. N-am uitat

În pieptul cald s-adăpostesc comoara

Și să-ți șoptesc: “Hristos a Înviat!”.

Liliana Trif Ioan Grigoraș